Továbbra is jelentős érdeklődés övezi a Paks II. Atomerőmű Zrt. interaktív kamionját. Most véget ért nyári körútja során nyolc nagy hazai fesztiválon mintegy húszezren látták. Idén – mostanáig – több mint 40 ezer látogatót fogadott az utazó kiállítás, amely szeptember 1-jén a Dunaföldvári Nyárbúcsúztató Gyermeknapon fogadja az érdeklődőket.
Lezárult a Paks II. Atomerőmű Zrt. tájékoztató kamionjának nyári körútja, amely során Sopronba, a VOLT Fesztiválra gördült be először, majd Zamárdiba, a Balaton Soundra. A velencei EFOTT, a debreceni Campus Fesztivál, majd a mezőtúri East Fest következett a sorban. A százezreket vonzó Sziget Fesztiválon és a szintén népszerű Debreceni Virágkarneválon is elmaradhatatlan programelem a kamion, amely a Szegedi Ifjúsági Napokkal zárta a nyarat augusztus 25-én.
Paks II. kiállításának nyolc fesztiválon mintegy húszezer látogatója volt. A legtöbb érdeklődőt idén is, akárcsak tavaly, a VOLT Fesztiválon fogadta, 3.445 főt. A nyári napi csúcsot is VOLT-on regisztráltuk 728 látogatóval, de ennél is magasabb volt a látogatói szám, több mint 1000 fő, Pakson, a Város napján, a fesztiválidőszakot megelőzően.
A kimagasló látogatószám mellett fontos visszajelzés az a kérdőív, amelyen a kiállítás vendégei összegezhették véleményüket. A 2018. január-június időszakban 5100-an töltötték ki a kérdőívet. A válaszadók 90 százaléka nyilatkozott úgy, hogy új információt kapott a kiállítás megtekintése során és ajánlaná azt másoknak megtekintésre.
A jármű ebben az évben összesen 208 napon áll az érdeklődők rendelkezésére az atomenergiáról, annak hazai alkalmazásáról és a Pakson épülő új, 3+ generációs atomerőművi blokkokról szóló legfontosabb információkkal.
Paks, 2018. augusztus 31.